Ο κανονισμός καθορίζει τους κανόνες πρόσβασης στην κυβερνητική υπηρεσία, η οποία προσφέρεται από το παγκόσμιο σύστημα δορυφορικής ραδιοπλοήγησης που υλοποιήθηκε από το πρόγραμμα Galileo. Το Galileo είναι ένα από τα κύρια προγράμματα του διαστημικού προγράμματος της Ευρωπαϊκής Ένωσης (ΕΕ) που διέπεται από τον κανονισμό (ΕΕ) 2021/696 (βλέπε σύνοψη). Κυβερνητική υπηρεσία του Galileo Η κυβερνητική υπηρεσία (PRS) είναι μία από τις τέσσερις αποδοτικές υπηρεσίες που παρέχονται μέσω του προγράμματος Galileo. Είναι μια ασφαλής και κρυπτογραφημένη υπηρεσία για ευαίσθητες εφαρμογές, η οποία πρέπει να λειτουργεί ακόμα και σε περιπτώσεις κρίσης, όταν άλλες υπηρεσίες ενδέχεται να έχουν διακοπεί. Πρόσβαση στην PRS έχουν μόνο εγκεκριμένοι χρήστες, κυρίως δημόσιες αρχές, όπως η αστυνομία, αρχές αρμόδιες για τους συνοριακούς ελέγχους ή για την πολιτική προστασία. Πρόσβαση Τα κράτη μέλη της ΕΕ, το Συμβούλιο, η Ευρωπαϊκή Επιτροπή και η Ευρωπαϊκή Υπηρεσία Εξωτερικής Δράσης έχουν δικαίωμα απεριόριστης και αδιάκοπης πρόσβασης στην PRS σε όλα τα μέρη του κόσμου. Εναπόκειται σε κάθε κράτος μέλος, όργανο ή υπηρεσία να αποφασίζει εάν θα χρησιμοποιεί την PRS έκαστος στο πλαίσιο των αντίστοιχων αρμοδιοτήτων του. Τρίτες χώρες ή διεθνείς οργανισμοί μπορούν να συμμετέχουν στην PRS εάν επιτευχθεί συμφωνία με την ΕΕ σε θέματα ασφάλειας των πληροφοριών, καθώς και χωριστή συμφωνία στην οποία καθορίζονται οι όροι και οι προϋποθέσεις πρόσβασης. Εθνική αρχή Τα κράτη μέλη που επιθυμούν να χρησιμοποιούν την PRS ή να κατασκευάσουν δέκτες PRS πρέπει να ορίσουν μια αρμόδια αρχή PRS για τη διαχείριση και τον έλεγχο των τελικών χρηστών και την κατασκευή των δεκτών PRS σύμφωνα με τα ελάχιστα κοινά πρότυπα. Η Επιτροπή μπορεί να εκδίδει κατ’ εξουσιοδότηση πράξεις βάσει αυτής της απόφασης, π.χ. για τον καθορισμό των ελάχιστων κοινών προτύπων. Διαπίστευση Απαιτείται διαδικασία διαπίστευσης για την κατασκευή δεκτών PRS. Ο φορέας που κατασκευάζει τους δέκτες πρέπει να έχει λάβει άδεια από το συμβούλιο διαπίστευσης ασφαλείας και να συμμορφώνεται με τις αποφάσεις του. Οι αρμόδιες αρχές PRS πρέπει να ελέγχουν διαρκώς τη συμμόρφωση του κατασκευαστή με την πιο πάνω απαίτηση για χορήγηση άδειας και με τις αποφάσεις του συμβουλίου, καθώς και με τις ειδικές τεχνικές απαιτήσεις που προκύπτουν από τα ελάχιστα κοινά πρότυπα. Αξιολόγηση και υποβολή αναφοράς Σε διάστημα δύο ετών αφότου κηρυχθεί επιχειρησιακή η PRS, η Επιτροπή πρέπει να υποβάλλει έκθεση στο Ευρωπαϊκό Κοινοβούλιο και το Συμβούλιο σχετικά με την επάρκεια λειτουργίας και την καταλληλότητα των κανόνων που έχουν θεσπισθεί για την πρόσβαση στην PRS και, εάν χρειάζεται, να προτείνει τροποποιήσεις στην παρούσα απόφαση.